Vikestad (Nærøysund)

Vikestad er en grunnkrets i Nærøysund kommune. Grunnkretsen ligger på Inner-Vikna, nord for Steinfjorden i vest og nord for Hansvikvågen i øst, og omfatter blant annet bygdene Nordaunet, Flerengstranda, Hansvika og Fornes.  

Vikestad grunnkrets har navn etter gården Vikestad som ligger 9 km nord for Rørvik langs Fv  7088 (Nordveien). Fra Vikestad er det bussforbindelse til Rørvik.  

Vikestad var et av de gamle skolestedene på Vikna, og i folketellingen fra 1910 står Magnhild Haalke registrert som Folkeskolelærerinde på Vikestad.

Hovednæringene i Vikestad grunnkrets har tradisjonelt vært jordbruk og fiske, men de senere årene har flere bedrifter etablert seg her, spesielt på Flerengstranda og Hansvika.

Grunnkretsen har 273 innbyggere pr. 1. januar 2021.

Nordaunet 
Nordaunet er ei bygd som ligger nord på Inner-Vikna, ved Aunsundet  som skiller Inner-Vikna og Mellom-Vikna. Nordaunet ligger 11 km nord for Rørvik (Fv 7088 / Nordauneveien). 

8 km nord for Rørvik på Fv 7088 (Nordveien) ligger Nordaunet vegdele. Derfra går Nordaunevegen nordover til Nordaunet (2 km). På Nordaunet ligger Buøya. Veien fortsetter 1 km til Valvika som ligger lengst vest på Nordaunet.   

Etter 300 m på Nordaunevegen ligger Nordgården. Derfra går Vikestadåsveien til Vikestadåsen (1 km). Etter 1 km på Nordaunevegen ligger Åsvikvegen vegdele, der Åsvikvegen går til Åsvika (1,5 km).  

Ytre Namdal Snekkeri (møbelsnekkeri) ligger på Nordaunet.

På Nordaunet ligger en merket tursti, Nordaunet turløype, på 1,3 km. I tilknytning til turstien liggen en gapahuk.

Nordaunet har bussforbindelse til Rørvik.

Flerengstranda 

Flerengstranda er ei bygd som ligger nordøst på Inner-Vikna. Flerengstranda ligger 6 km nord for Rørvik (Fv 7088). Øst for Flerengstranda ligger Flerengsveet og Lauvøya.

Største arbeidsgiver i Vikestad grunnkrets er SalmoSea AS (tidligere Nils Wiliksen AS), som har hovedkontor og lakseslakteri på Flerengsstranda.

Grendelaget Fram holder til på Flerengsstranda, og der eier de grendehuset Bygdaheimen, et forsamlingshus som brukes i forbindelse med ulike arrangementer som bryllup, konfirmasjoner, konserter, dansefester o.l. Bygdaheimen er et kjent festlokale for alle viknaværinger.

Flerengstranda hadde butikk, poståpneri (opprettet i 1892) og dampskipsekspedisjon. Stedet var anløpssted for lokalbåten Vikna. Poståpneriet ble nedlagt i 1924. Da Rørvik ble bombet av tyskerne 1. mai 1940 ble postkontoret truffet, og Rørvik postkontor ble flytta til Sildnesstranda gård på Flerengstranda til nytt posthus ble etablert på Rørvik senere dette året.

Flerengstranda har bussforbindelse til Rørvik.

Hansvika 

Hansvika er ei bygd som ligger ved Hansvikvågen, 4 km nord for Rørvik sentrum. 

Fra Rørvik går FV 7088 (Nordveien) til Hansvika. Fra Hansvika er det 2,5 km videre nordover til Flerengstranda. På Hansvika ligger et vegdele der Fv 7086 starter, og går østover til Lauvøya.

Hansvika har de siste årene blitt et populært boområde rett utenfor Rørvik sentrum.

Flere store bedrifter tilknyttet marin og maritim sektor har etablert seg i bygda de siste årene. Blant disse finner vi Viknaslipen AS som bl.a. bygger fiskebåter, servicebåter til oppdrettsnæringa mm, Midt-Norsk Havbruk AS som driver fiskeoppdrett og Moen Industributikk AS som selger ordinære industrivarer, hydraulikk, rørdeler, sveis og oppdrettsutstyr. 

Vikna og Omegn Fiskarlag har adresse på Hansvika, og her finner vi også Hansvika Utmarkslag som i samarbeid med gårdene i området leier ut jaktområder & jaktrettigheter på rådyr. 

På Hansvikmyra ligger en modellflybane som drives av modellflyklubben på Rørvik.

Fra Hansvika er det bussforbindelse til Rørvik.

Fornes 
Fornes er ei bygd som ligger vest på Inner-Vikna, nordvest for Steinfjorden og sørøst for Sundsvågen, som skiller Inner-Vikna og Mellom-Vikna. Fornes ligger 18 km vest for Rørvik (Fv 770).

Fra Rørvik går det en vei langs sørsida av Inner-Vikna, Fv 770 (Sørveien), og en vei langs nordsida øya, Fv 7088 (Nordveien). Vegene møtes på Løddingkorsen, som ligger i Vikestad grunnkrets, og fortsetter som Austafjordveien (Fv 770) til Austafjord. Ca. 1 km vest for Løddingkorsen på Austafjordveien ligger Søraunet vegdele der Fornesveien starter og går sørvestover gjennom Fornesbygda. Etter 2,2 km (innerst i Buvågen), deler vegen seg i to grener, der veien til venstre fortsetter til Fornesgårdene, og veien til høyre går til det gamle handelsstedet Fornes (550 m).  

På Fornes var det butikk og brevhus (satt i drift i 1935), og Fornes kai hadde anløp av lokalbåten Vikna. Brevhuset ble nedlagt i 1966, og butikken ble nedlagt på 1980-tallet. 

Fornes har bussforbindelse til Rørvik fra bussholdeplass på Søraunet vegdele.

Referanser 

Bosetninger i Nærøysund
Bygder og grender i Trøndelag